Der må stadig pulses i pauserne på arbejdspladserne i Brønderslev Kommune. Selvom 73 ud af landets 98 kommuner har indført et rygeforbud på de kommunale arbejdspladser, så er det anderledes i Brønderslev. Det er sådan set ikke fordi kommunen ikke har taget stilling til det, men faktisk fordi Brønderslev Kommunes byråd har valgt at nedstemme et forslag om at forbyde rygning i arbejdstiden på de kommunale arbejdspladser. - Vi ønsker, at beslutninger træffes så tæt på medarbejdere og borgere som muligt, og det kan ikke blive tættere, end at man siger til folk: Hold nu op med det, men I bestemmer trods alt selv over jeres liv, siger borgmesteren i Brønderslev Kommune Mikael Klitgaard (V). "Vi er en sund kommune" For en uge siden skulle medlemmerne at byrådet i Brønderslev Kommune tage stilling til forslaget om at gøre kommunen røgfri. Her valgte 16 af medlemmerne at stemme nej til forslaget, mens 11 stemte for at gøre kommunen røgfri. -  Vi er en sund kommune og vil være 100 år i gennemsnit, men vi har det også sådan, at vi ikke ønsker mere bureaukrati og kontrol, siger Mikael Klitgaard (V). Beslutningen ærgrer kommunens 1. viceborgmester, der var en af de 11, der valgte at stemme for at gøre kommunen røgfri. - Jeg synes, at det havde været den naturlige udvikling at tage det sundhedsmæssige perspektiv ind over her og sige, at der ikke er grund til at medarbejderne ryger i deres arbejdstid, men det kan de gøre i deres fritid, siger Peter Stecher (C), der er 1. viceborgmester i Brønderslev Kommune. Borgere enige med byråd Selvom viceborgmesteren gerne havde set andet udfald af afstemningen i sidste uge, så er borgerne i Brønderslev umiddelbart enige i byrådets beslutning. - Det må folk sådan set selv om. Det er voksne mennesker, og de må selv administrere, om de vil ryge eller ikke ryge. Alt det med forbud er godt nok, men der skal også være en grænse et eller andet sted, siger Bent Henriksen, der bor i Pandrup og ikke selv er ryger. Han bliver bakket op af tilflytteren til Brønderslev Nikolaj Lyngø: - Det synes jeg er fint nok, det må man da selv bestemme. Hvis man er voksen nok til at ryge, så er man også voksen nok til bestemme, hvornår man synes, at man gerne vil det, siger han. Selvom det kun er en uge siden, at forslaget blev stemt ned, så har flere medarbejdere allerede reageret på byrådets beslutning. - Der er nogle medarbejdere, der synes, at man skulle have været mere politisk modige og have lavet et forbud, men andre synes, at det er helt fint, siger Søren S. Steensen, der er kommunaldirektør i Brønderslev Kommune. Forventer røgfri fremtid Siden 2012 har 73 kommuner altså valgt at gøre deres arbejdspladser røgfri - to nye kommuner er på vej til at gøre det samme, og viceborgmesteren i Brønderslev Kommune forventer også, at kommunen kommer med på vognen i fremtiden, selvom det ikke blev i denne omgang. - Jeg tror, at lovgivningen kommer til at diktere det i fremtiden, så jeg tror også, at vi kommer til at have røgfri-arbejdstid i Brønderslev Kommune på et tidspunkt, siger Peter Stecher (K). Selvom Brønderslev Kommune nu ikke har valgt at gøre arbejdstiden røgfri for sine medarbejdere, så forsøger kommunen på andre måder at få borgerne til at komme en røgfri fremtid i møde ved blandt andet at tilbyde alle, der har lyst, at de kan få et rygestopkursus.

Opsummering:
16 medlemmer af byrådet i Brønderslev Kommune stemte imod at gøre kommunens arbejdspladser røgfrie – 11 stemte for.